CELEX: 32012D0012(01)
Language: mt
Date: 2012-07-03 00:00:00
Title: 2012/386/UE: Deċizjoni tal-Bank Ċentrali Ewropew tat- 3 ta’ Lulju 2012 li temenda d-Deċìżjoni BĊE/2011/25 dwar miżuri temporanji addizzjonali fir-rigward ta’ operazzjonijiet ta’ rifinanzjament tal-Eurosistema u l-eliġibbiltà tal-kollateral (BĊE/2012/12)

14.7.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 186/38
            
         DEĊIZJONI TAL-BANK ĊENTRALI EWROPEW
   tat-3 ta’ Lulju 2012
   li temenda d-Deċìżjoni BĊE/2011/25 dwar miżuri temporanji addizzjonali fir-rigward ta’ operazzjonijiet ta’ rifinanzjament tal-Eurosistema u l-eliġibbiltà tal-kollateral
   (BĊE/2012/12)
   (2012/386/UE)
   IL-KUNSILL GOVERNATTIV TAL-BANK ĊENTRALI EWROPEW,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-ewwel inċiż tal-Artikolu 127(2) tiegħu,
   Wara li kkunsidra l-Istatut tas-Sistema Ewropea tal-Banek Ċentrali u tal-Bank Ċentrali Ewropew, b’mod partikolari l-ewwel inċiż tal-Artikolu 3.1 u l-Artikolu 18.2 tiegħu,
   Billi:
   
               (1)
            
            
               Skont l-Artikolu 18.1 tal-Istatut tas-Sistema Ewropea tal-Banek Ċentrali u tal-Bank Ċentrali Ewropew, il-Bank Ċentrali Ewropew (BĊE) u l-banek ċentrali nazzjonali tal-Istati Membri li l-munita tagħhom hija l-euro (minn hawn ’il quddiem il-‘BĊNi’) jistgħu jmexxu operazzjonijiet ta’ kreditu ma’ istituzzjonijiet ta’ kreditu u parteċipanti oħra fis-suq, bis-self ikun ibbażat fuq fuq kollateral adegwat. Il-kriterji li jiddeterminaw l-eliġibbiltà tal-kollateral għall-finijiet tal-operazzjonijiet tal-politika monetarja tal-Eurosistema huma stabbiliti f’Anness I tal-Linja Gwida BĊE/2011/14 tal-20 ta’ Settembru 2011 dwar l-istrumenti u l-proċeduri tal-politika monetarja tal-Eurosistema (1).
            
         
               (2)
            
            
               Il-Kunsill Governattiv tal-BĊE iqis illi huwa meħtieġ li tiġi rieżaminata l-eċċezzjoni mill-projbizzjoni ta’ rabtiet mill-qrib stabbilita f’Taqsima 6.2.3.2. ta’ Anness I tal-Linja Gwida BĊE/2011/14 fir-rigward ta’ bonds tal-banek tal-kontropartijiet iggarantiti mill-gvern li huma maħruġin u użati minnhom stess bħala kollateral minn kontropartijiet.
            
         
               (3)
            
            
               Kontropartijiet li jipparteċipaw f’operazzjonijiet ta’ kreditu tal-Eurosistema għandhom jitħallew iżidu l-livelli kurrenti tal-użu proprju ta’ bonds tal-banek iggarantiti mill-gvern suġġetti għall-approvazzjoni ex ante tal-Kunsill Governattiv f’cirkostanzi eċċezzjonali.
            
         
               (4)
            
            
               It-talbiet ippreżentati lill-Kunsill Governattiv għall-approvazzjoni ex ante jeħtieġu li jkunu akkumpanjati minn pjan ta’ finanzjament.
            
         
               (5)
            
            
               Għaldaqstant, id-Deċiżjoni BĊE/2011/25 tal-14 ta’ Diċembru 2011 dwar miżuri temporanji addizzjonali fir-rigward ta’ operazzjonijiet ta’ rifinanzjament tal-Eurosistema u l-eliġibbiltà tal-kollateral (2) għandha tiġi emendata kif meħtieġ,
            
         ADOTTA DIN ID-DEĊIŻJONI:
   Artikolu 1
   Emenda
   L-Artikolu 4b li ġej huwa mdaħħal fid-Deċiżjoni BĊE/2011/25:
   
      “Artikolu 4b
      Aċċettazzjoni ta’ bonds tal-banek iggarantiti mill-gvern
      1.   Kontropartijiet illi joħorġu bonds tal-banek eliġibbli li huma ggarantiti minn entità tas-settur pubbliku taż-ŻEE bid-dritt li timponi taxxi ma jistgħux jippreżentaw dawn il-bonds jew bonds simili maħruġin minn entitajiet b’rabiet mill-qrib bħala kollateral għal operazzjonijiet ta’ kreditu tal-Eurosistema f’ammont li jeċċedi l-valur nominali ta’ dawn il-bonds diġa ppreżentati bħala kollateral fil-jum li tidħol fis-seħħ din id-Deċiżjoni.
      2.   F’każijiet eċċezzjonali, il-Kunsill Governattiv jista’ jiddeċiedi dwar derogi mir-rekwiżit stabbilit fil-paragrafu 1. Talba għal deroga għandha tkun akkumpanjata minn pjan ta’ finanzjament.”
   
   Artikolu 2
   Dħul fis-seħħ
   Din id-Deċizjoni għandha tidħol fis-seħħ fid-data tal-adozzjoni tagħha.
   
      Magħmul fi Frankfurt am Main, it-3 ta’ Lulju 2012.
      
         
            Il-President tal-BĊE
         
         Mario DRAGHI
      
   
   
      (1)  ĠU L 331, 14.12.2011, p. 1.
   
      (2)  ĠU L 341, 22.12.2011, p. 65.